Palontutkijana olen monta kertaa törmännyt siihen, että palossa menehtynyt on onnistunut pääsemään kerrostalohuoneiston ulko-ovelle asti, mutta siihen voimat ovat loppuneet ja henkilö on menehtynyt juuri ennen pelastumista. Olen kuitenkin miettinyt sitä, ovatko voimat loppuneet, koska palo on synnyttänyt myrkkykaasuja.

On yleisesti tiedossa, että tulipalo aiheuttaa voimistuessaan painetta, mutta valitettavasti tätä ilmiötä ei ole huoneistopaloissa tutkittu laajemmin Suomessa eikä muualla maailmassa.

Turun Pansiossa oli vähän aikaa sitten erikoinen kerrostalopalo. Toisen kerroksen asunnossa syttyi tulipalo ja kun asukas poistui huoneistosta, ovi jäi auki ja kuumat palokaasut levisivät porraskäytävään. Tässä ei ole mitään epätavallista, mutta savu aiheutti sen, että porraskäytävän automaattinen paloluukku avautui. Tämän seurauksena porraskäytävä oli kuin savupiippu ja huoneisto kuin tulisija, jossa pellit olivat täysin auki. Huoneiston ikkuna oli myös hajonnut. Tuloksena oli raju palo porraskäytävässä, jossa suuri osa huoneistojen ovista paloi puhki. Tulipalossa kuoli yksi henkilö ja loput talon asukkaat, noin 50 henkeä, pelastuivat parvekkeiden tai ikkunoiden kautta. Tulipalossa loukkaantui useita henkilöitä.

Palonsyyntutkinta oli itsestään selvä asia, ja tutkinnassa pyrittiin luomaan samanlaiset olosuhteet kuin itse palossa. Koe tehtiin Raisiossa sijaitsevassa purkutalossa. Kokeessa todettiin, kun huoneisto oli sytytetty palamaan, kaikki olivat poistuneet porraskäytävään ja sisäovi oli suljettu, että sisäovea oli mahdotonta avata huoneiston ylipaineen vuoksi. Koe toistettiin ja sama toistui. Tässä vaiheessa palontutkijat alkoivat ynnätä 1+1. Onko olemassa syy-yhteys sen välillä, että palon uhrit löytyvät ulko-oven vierestä ja että sisäovea on vaikea avata?

Paloturvallisuustekniikan professori Simo Hostikka Aalto-yliopistosta kiinnostui tapauksesta ja on nyt käynnistänyt asiaa koskevan PAHAHUPA-tutkimushankkeen. Budjetti on noin 1 milj. euroa ja suuri rahoittaja on Palosuojelurahasto. Myös Varsinais-Suomen pelastuslaitos on mukana hankkeessa.

Muutama viikko sitten tehtiin testejä vanhassa purkuvalmiissa kerrostalossa. Tavallisessa huoneistossa sytytettiin sarja samankaltaisia paloja ja huoneiston paine mitattiin tarkasti. Sytykkeenä käytettiin astiaan tarkoin mitattu määrä syttyvää nestettä. Huoneistossa oli savusukeltaja testin aikana, mm. sytyttämässä ja tuulettamassa, kun syttyvä neste oli palanut loppuun. Huoneistossa syntyi aivan selvä ylipaine, kun palo alkoi ja kehittyi. Vähitellen paine tasaantui, mutta kun liekki sammui, huoneistoon tuli alipainetta.

Itse olin huoneiston ulkopuolella, hoidin mm. radioliikennettä savusukeltajaan, ja ovenraoista kuului selvää huminaa eli sihahdus, kun huoneiston ja porraskäytävän välillä oli paine-eroa.

Lopuksi sytytettiin palo tavanomaisella syttyvällä materiaalilla ja paine-ero muodostui niin suureksi kohta sen jälkeen, kun palo oli sytytetty, että huoneiston väliovea oli mahdotonta avata. Vähän myöhemmin, kun paine taas oli tasaantunut, ovi saatiin auki.

Tulokset ja loppupäätelmät on tarkoitus julkaista keväällä 2016. Professori Simo Hostikka oli hyvin kiinnostunut mitatuista arvoista ja ennakoi, että kokeiden pohjalta tehdään muutoksia rakentamismääräyksiin. Erityisesti tämä koskee uusia energiansäästötaloja, jotka rakennetaan hyvin tiiviiksi.

Lue lisää tutkimuksesta Aalto-yliopiston sivuilta:

Tutustu Knutiin!